Juleand, flødesovs, brunede kartofler og flaskevis af rødvin. Lyder det nogenlunde som din foretrukne julemiddag, så skal du passe særligt godt på din lever i den søde og salte juletid. Sådan lyder det fra læge og forskningslektor ved Center for Leverforskning på Odense Universitetshospital, Maja Thiele, i 'Go' morgen Danmark'. - Problemet i julen er det overskydende fedt, vi får, fordi vi spiser så fed mad og drikker alkohol. Hvis leveren ikke har andet sted at sende fedtet ud, så ophober det sig i leveren, forklarer forskeren. Og man skal tage formaningen alvorligt. I værste fald kan det lede til fedtlever, arvævsskade og i sidste ende betyde, at man får skrumpelever, lyder det fra Maja Thiele, som dog også har et par gode råd til, hvad man skal gøre, så det ikke sker. Leveren er vores rensningsanlæg En af leverens vigtigste funktioner er at rense blodet og dets forskellige næringsstoffer rundt i kroppen til de andre organer, der behøver dem, og leveren er også det organ, der afgifter kroppen, når man for eksempel indtager alkohol og medicin. Det er derfor, den kommer på overarbejde i julen, forklarer Maja Thiele. - Jeg vil kalde den en blanding af et stort rensningsanlæg og en fordelingscentral. Den fordeler nemlig næringsstofferne og skiller kroppen af med affaldsstoffer. Og når leveren har sorteret affaldsstofferne fra, så sender den dem med galden ud i afføringen, lyder det. Problemet opstår, hvis der kommer mere fedt ind i leveren, end resten af kroppens organer har brug for. For kan leveren ikke skille sig af med det, får man det, der kaldes 'fedtlever', der efter mange år i værste tilfælde kan føre til skrumpelever, forklarer lægen. Og holder leveren op med at fungere, så vil hjernen gå i koma, lyder det. ‘Kroppens superhelt' behøver pauser Kun i de grelleste tilfælde kan man selv mærke, når leveren har det skidt, fordi der ingen nervefibre er indeni organet. Kan man mærke en tyngdefornemmelse i højre side af maven, er det et grelt tilfælde. Det kan ifølge Maja Thiele være tegn på, at leveren er blevet enormt stor og hævet. I øjeblikket arbejder forskere med nye skanningsmetoder til at måle, om der er for meget fedt i leveren, men indtil da er det bedste råd, at man selv sørger for at give sin lever en pause fra de store mængder af fed mad og alkohol, inden det går galt. En pause kan gøre underværker, for leveren er på sin vis ‘kroppens superhelt’. Den skal bare have en pause i ny og næ, forklarer forskeren. - Leveren kan gendanne sig selv. Så hvis man giver den en pause, kan den komme sig. Hvis man skal helt af med fedtet, tager det op til fire måneder. Den akutte skade kan den også komme sig over, hvis man tager pauser, lyder det. Maja Thiele giver herunder fem råd til, hvordan du skåner din lever i den fede juletid: Sådan skåner du leveren i julen.

Opsummering:
Julen er hård ved leveren, men der findes gode råd for, hvad du selv kan gøre for at passe på den, fortæller ekspert.